ลุ้น SET วิ่งต่อทดสอบแนวต้าน 1,250 จุด รับสถานการณ์ “โควิด-19” ทั่วโลกผ่อนคลาย
ลุ้น SET วิ่งต่อทดสอบแนวต้าน 1,250 จุด รับสถานการณ์ “โควิด-19” ทั่วโลกผ่อนคลาย
20 เม.ย. 2563

ผู้สื่อข่าวรายงานว่า นักวิเคราะห์ฯคาดตลาดหุ้นไทยเช้านี้ปรับขึ้นหลังสถานการณ์การแพร่ระบาดไวรัสโควิด-19 ดีขึ้นทั้งในยุโรป-สหรัฐ-ไทย  ขณะที่สหรัฐค้นพบยารักษาโควิดที่มีประสิทธิภาพ รวมถึงเล็งรัฐบาลผ่อนคลายมาตรการ Lockdown เพื่อเปิดระบบเศรษฐกิจหลังสิ้นสุดประกาศสถานการณ์ฉุกเฉิน 30 เม.ย.นี้ คาดเริ่มจากร้านทำผม-ห้างสรรพสินค้า ด้านตลาดภูมิภาคเช้านี้แกว่งทั้งบวก-ลบ แนะติดตามงบฯกลุ่มแบงก์ พร้อมให้แนวรับ 1,230-1,220 แนวต้าน 1,250-1,260 จุด
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะปรับตัวขึ้นขานรับสถานการณ์การแพร่ระบาดไวรัสโควิด-19 ทรงตัวถึงดีขึ้นในหลายพื้นที่ของโลก ทั้งในยุโรป, สหรัฐ และไทย จากจำนวนผู้ติดเชื้อและผู้เสียชีวิตชะลอลง อีกทั้งสหรัฐค้นพบยารักษาผู้ป่วยไวรัสโควิด-19 ที่มีประสิทธิภาพส่งผลให้ตลาดหุ้นสหรัฐฯปรับตัวขึ้น
นอกจากนี้ ยังมีความคาดหวังว่าสถานการณ์ที่ดีขึ้นในประเทศไทยจะส่งผลให้รัฐบาลทยอยให้เปิดเศรษฐกิจเข้าสู่ระบบปกติ อย่างเร็วสุดคือตั้งแต่ 1 พ.ค.นี้ หลังจากการประกาศสถานการณ์ฉุกเฉินทั่วราชอาณาจักรจะสิ้นสุดในวันที่ 30 เม.ย.นี้ ซึ่งจะเป็นผลดีต่อ Sentiment การลงทุน โดยคาดว่าจะเริ่มจากการให้เปิดร้านทำผม และ ห้างสรรพสินค้า เป็นต้น
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบคละกัน แนะนำติดตามการทยอยประกาศผลประกอบการกลุ่มแบงก์งวดไตรมาส 1/63 และยังต้องติดตามสถานการณ์การแพร่ระบาดไวรัสโควิดต่อไป
พร้อมให้แนวรับ 1,230-1,220 จุด ส่วนแนวต้าน 1,250-1,260 จุด